HMS Brocklesby (L42)

Palvelus

HMS Brocklesby liitettiin palvelukseen otettaessa 15. Hävittäjälaivueeseen, johon se liittyi kesäkuussa Portsmouthissa koeajojen, varustamisen sekä koulutuksen päätyttyä. Alus suojasi vuoden 1941 lopun laivueen mukana Kanaalin rannikon saattueita sekä valvoi merialueen liikennettä.

1942

HMS Brocklesby joutui 20. maaliskuuta 1942 ilmahyökkäyksen maaliksi suojatessaan saattuetta Trevose Headin edustalla. Alus oli 28. maaliskuuta suojaamassa St. Nazaireen hyökänneitä kommandojoukkoja (operaatio Chariot). Se joutui seuraavana päivänä ilmahyökkäykseen ollessaan suojaamassa St. Nazairesta palaavia joukkoja. Operaatiosta vapauduttuaan alus palasi saattueiden suojaksi.
Alus määrättiin elokuussa Dieppeen tehtävään iskuun suojaamaan ryhmän 4 aluksia sekä osallistumaan hyökkäystä edeltäneisiin harjoituksiin (operaatio Jubilee). Se lähti 18. elokuuta Dieppeen suojaten ryhmää neljä kuljettaneita aluksia Puolan merivoimien hävittäjän ORP Slazakin kanssa. Seuraavana päivänä tukiessaan maihinnousua Pourvillen edustalla olleelle Greek rannalle alus joutui rannikkotykistön tuleen kärsien vaurioita. Alus pelasti Saksan laivaston troolarilta UJ1404 23 eloonjäänyttä. Alus lähti 20. elokuuta paluumatkalle suojaten palaavia joukkoja Portsmouthiin, jossa se siirrettiin seuraavana päivänä telakalle korjattavaksi.
Alus palasi lokakuussa telakalta. Se kuului 11. lokakuuta Force B:hen estettäessä Saksan laivaston kaapparin Kometin pääsy Kanaalista Atlantille. HMS Brocklesby suojasi moottoritorpedoveneitä, jotka lopulta upottivat kaapparin. Alusten kohdatessa HMS Brocklesby joutui vetäytymään jouduttuaan rannikkotykistön tuleen. Operaatiosta vapauduttuaan alus palasi saattueiden suojaksi.
Alus taisteli 12. joulukuuta HMS Eskdalen kanssa saksalaista rannikkosaattuetta vastaan Dieppen edustalla, jolloin se kärsi vaurioita. Alus siirrettiin 14. joulukuuta telakalle, mistä se palasi 20. joulukuuta palvelukseen.

1943

HMS Brocklesby määrättiin tammikuussa 1943 Välimerelle. Alus matkasi helmikuussa Gibraltarille liittyäkseen 57. Hävittäjäviirikköön suojaamaan saattueita. Alus suojasi viirikön mukana läntisen Välimeren ja Gibraltarin salmen saattueita.
Alus määrättiin heinäkuussa Sisilian maihinnousun Itäisen tukiryhmän Saattajaryhmä U:hun tukemaan brittijoukkojen toiminta-alueelle. Alus matkasi viirikön mukana Algeriin, josta se lähti 7. heinäkuuta saattueen suojana merelle. Alus erkani seuraavana päivänä saattueesta Maltalle, jossa se liittyi saattajaryhmäänsä.
Alus suojasi 9. heinäkuuta saattuetta SBF2 Bark Southiin. Sille nousi 12. heinäkuuta brittiosaston merivoimien komentaja amiraali Sir Bertram Ramsay, liittoutuneiden komentaja kenraali Dwight Eisenhower sekä brittien maavoimien komentaja kenraali Bernard Montgomery.
Alus oli 16. heinäkuuta tulitukitehtävässä ja partioimassa rannikon edustalla. Se suojasi 11. elokuuta monitori HMS Robertsia tulitettaessa Taorminan junarataa sekä tieverkostoa.
Alus taisteli 22. elokuuta Anconan edustalla Saksan laivaston E-veneitä vastaan. Se määrättiin 25. elokuuta Salernon maihinnousuun osana 21. Hävittäjälaivuetta. Alus valmistautui tehtäväänsä laivueen mukana.
Alus siirtyi syyskuussa Tripoliin suojatakseen saattueita. Se suojasi 5. syyskuuta Salernoon saattueen TSM1, mistä alus erkani 9. syyskuuta saavuttuaan määränpäähän. Alus siirrettiin tulitukiosastoon sekä suojaamaan sillanpäätä. Seuraavana päivänä se suojasi jälleen saattueita.
HMS Brocklesby siirrettiin lokakuussa Adrianmerelle. Alus tulitti Barin satamaa Dubrovnikin eteläpuolella yhdessä HMS Wheatlandin kanssa. Se tulitti 3. joulukuuta Saksan laivaston tukikohtaa Lussinpicolon saarella HMS Quantockin ja HMS Wiltonin kanssa.

1944

HMS Brocklesby palveli vuoden 1944 Adrianmerellä, jossa se tuki maajoukkojen operaatioita sekä taisteli E-veneitä vastaan suojatessaan saattueita.

1945

HMS Brocklesby määrättiin tammikuussa 1945 Harwichiin 16. Hävittäjälaivueeseen. Alus lähti 5. helmikuuta kotimaahan HMS Wiltonin ja HMS Quantockin kanssa. Se liittyi 12. helmikuuta laivueeseensa suojaamaan rannikkosaattueita.
Alus osallistui 6. toukokuuta takaisinvaltausoperaatioihin. Se matkasi 12. toukokuuta HMS Southdownin kanssa Cuxhaveniin ja edelleen Wilhelmshaveniin.
Alus määrättiin kesäkuussa ilmavoimien maalialukseksi, mihin tehtävään se muutettiin Portsmouthissa. Telakalta päästyään alus sijoitettiin Rosythiin, mitä tukikohtana käyttäen se oli Pohjanmerellä maalilaivana.
Alus poistettiin 1. toukokuuta 1946 palveluksesta ja se sijoitettiin Portsmouthin reserviin. Alus makasi ankkurissa, kunnes se 1951 siirrettiin Portlandiin kunnostettavaksi sekä muutettavaksi kaikuluotaimen koealukseksi. Telakalta valmistuttuaan alus liittyi 2. koulutuslaivueeseen, missä se palveli koe- ja tutkimuskäytössä alistettuna vedenalaistenaseidentutkimusosastolle.
Alus poistettiin palveluksesta kesäkuussa 1963, jolloin se oli viimeinen Hunt-luokan alus. Alus myytiin 21. lokakuuta 1968 romutettavaksi BISCOlle, joka siirsi työn Shipbreaking Industriesille. Alus saapui hinattuna romuttamolle 28. lokakuuta.